Bed (երգ, Նիքի Մինաժ)

«Bed», ամերիկացի հիփ-հոփ կատարող Նիքի Մինաժի երգը, որ ձայնագրվել է ամերիկացի երգչուհի Արիանա Գրանդեի մասնակցությամբ։ Թողարկվել է որպես Նիքի Մինաժի Queen (2018) չորրորդ ստուդիական ալբոմի երկրորդ սինգլ 2018 թվականի հունիսի 14-ին Young Money Entertainment և Cash Money Records լեյբլներում։ Որպես պրոդյուսեր հանդես են եկել՝ Supa Dups, Beats Bailey, Մեսսի և Ben Billions։ Երգը Նիքի Մինաժի և Արիանա Գրանդեի չորրորդ համագործակցությունն է։ Այն զբաղեցրել է 42-րդ հորիզոնականն ամերիկյան Billboard Hot 100 հիթ-շքերթում, ինչպես նաև ընդգրկվել է քսան լավագույն երգերի ցանկում Ավստրալիայում, Շոտլանդիայում և Մեծ Բրիտանիայում։

Նախադրյալներ և թողարկում 
2014 թվականին Նիքի Մինաժն ու Արիանա Գրանդեն թողարկել են երկու համատեղ երգեր՝ «Bang Bang», որն ընդգրկվել է Գրանդեի My Everything (2014) երկրորդ ստուդիական ալբոմի դելյուքս տարբերակում, և «Get on Your Knees», որն ընդգրկվել է Մինաժի The Pinkprint (2014) երրորդ ստուդիական ալբոմում։ 2016 թվականին երգչուհիները թողարկել են «Side to Side» երգը, որ ընդգրկվել է Արիանա Գրանդեի Dangerous Woman երրորդ ստուդիական ալբոմում։ 2018 թվականի մայիսին Գրանդեն Թվիթթերի իր էջում գրել է, որ Նիքի Մինաժն իրեն հրավիրել է ստուդիա՝ ձայնագրելու հերթական համատեղ երգը։ 2018 թվականի հունիսի 4-ին նույնպես Թվիթերի իր էջում Գրանդեն երկրպագուի հարցին պատասխանել է, թե 2018 թվականին Մինաժի հետ կթողարկի մեկից ավելի երգեր և հայտարարել «The Light Is Coming» ստեղծագործության թողարկման մասին։ Հունիսի 11-ին Նիքի Մինաժը պաշտոնապես հայտարարել է, որ «Bed» երգը կթողարկվի որպես սպասվող Queen ալբոմի երկրորդ սինգլ։ Սինգլը թողարկվել է հունիսի 14-ին թվային ներբեռնման ձևաչափով և ալբոմի նախապատվերի հնարավորության հետ միասին։ Սինգլի շապիկին պատկերված են Նիքի Մինաժն ու Արիանա Գրանդեն ջրավազանում։

Առևտրային հաջողություն 
«Bed» սինգլն ամերիկյան Billboard Hot 100 հիթ-շքերթում իր նորամուտը կատարել է 43-րդ հորիզոնականում՝ ուենալով 19,000 ներբեռնում և 12 միլիոն սթրիմինգ։ Երգը դարձել է 91-րդը Մինաժի կարիերայում, որ ընդգրկվել է ամերիկյան հիթ-շքերթում։ Երկրորդ շաբաթում երգն զբաղեցրել է հիթ-շքերթի 67-րդ հորիզոնականը։ Չորրորդ շաբաթում երգը բարձրացել է 48-րդ հորիզոնական, իսկ Queen ալբոմի թողարկումից հետո հասել ամենաբարձր՝ 42-րդ հորիզոնականին։

«Bed» երգն ընդգրկվել է քսան լավագույն երգերի ցանկում Ավստրալիայում, Շոտլանդիայում և Մեծ Բրիտանիայում։

Հիթ-շքերթներ

Ծանոթագրություններ 

Նիքի Մինաժի երգեր
Արիանա Գրանդեի երգեր
2018 երգեր